Et par i Aarhus fik sig onsdag aften noget af en overraskelse, da det pludselig ringede på

Et yngre par i Aarhus fik sig onsdag aften noget af en overraskelse, da det pludselig ringede på.

Uden for stod en betjent fra Østjyllands Politi med den sushi, som de netop havde bestilt til at få bragt til døren.

Det viste sig, at chaufføren, der oprindeligt skulle have bragt sushien ud, kort forinden havde været indblandet i et mindre færdselsuheld.

- Så mens sushi-buddet kom sig over chokket, sørgede den ene betjent for at få leveret maden. Hans kollega blev hos den kvindelige chauffør, til hun blev afhentet af sin familie. Derefter kørte kollegaen udbringningsbilen retur, fortæller Østjyllands Politi på politiets Facebook-side.

Østjyllands Politi understreger dog, at der i dette tilfælde var tale om en form for borgerservice, som politiet ikke altid kan tilbyde.